 Isaya 60 IBhayibheli Elikuyi-Internet INguqulo Yezwe Elisha60 Vuka wena wesifazane, khipha ukukhanya, ngoba ukukhanya kwakho kufikile futhi inkazimulo kaJehova uqobo ikhanyé phezu kwakho. 2 Ngoba, bheka! ubumnyama buyomboza umhlaba, nesigayegaye amaqembu ezizwe; kodwa uJehova uyokhanya phezu kwakho, futhi inkazimulo yakhe iyobonakala phezu kwakho. 3 Ngokuqinisekile izizwe ziyokuza ekukhanyeni kwakho, namakhosi eze ekukhanyeni okukhulu kokukhanya kwakho. 4 Phakamisela amehlo akho nxazonke ubone! Bonke baqoqene ndawonye; beze kuwe. Amadodana akho aqhubeka eza evela kude, namadodakazi akho lawo ayonakekelwa esezinhlangothini. 5 Ngaleso sikhathi uyobona futhi ngokuqinisekile uyoqhakaza, inhliziyo yakho empeleni iyovevezela futhi ikhukhumale, ngoba ukuceba kolwandle kuyoziqondisa kuwe; wona kanye umnotho wezizwe uyoza kuwe. 6 Isikhukhula samakamela siyokusibekela, amakamela amaduna asemancane akwaMidiyani nawase-Efa. Bonke abaseShebabayofika. Bayothwala igolide nenhlaka yempepho. Futhi bayokwazisa izindumiso zikaJehova. 7 Yonke imihlambi yaseKhedariiyoqoqana ndawonye kuwe. Izinqama zaseNebhayotiziyokukhonza. Ziyoza phezu kwe-altare lami ngokwamukelwa, futhi ngiyoyenza ibe nhle indlu yami yobuhle. 8 Obani laba abeza bendiza njengefu, nanjengamajuba aya emigodini eyizidleke zawo? 9 Ngoba iziqhingi ziyoqhubeka zithembele kimi, nemikhumbi yaseTharishishi njengasekuqaleni, ukuze ilethe amadodana akho evela kude, isiliva lawo negolide lawo kukanye nawo, egameni likaJehova uNkulunkulu wakho nakoNgcwele ka-Israyeli, ngoba uyobe ekwenze waba muhle. 10 Abezinye izizwe empeleni bayokwakha izindonga zakho, namakhosi abo ayokukhonza; ngoba ngiyobe ngikushayile ekuthukutheleni kwami, kodwa ngenxa yokukuthakazelela kwami ngokuqinisekile ngiyoba nesihe kuwe. 11 Empeleni amasango akho ayohlala evulekile njalo; ngeke avalwe ngisho nasemini noma ebusuku, ukuze alethe kuwe umnotho wezizwe, futhi amakhosi azo ayobe ehola. 12 Ngoba noma yisiphi isizwe nanoma yimuphi umbuso ongeke ukukhonze uyoshabalala; nezizwe ziyobhuqwa nakanjani. 13 Inkazimulo yeLebhanoni iyoza kuwe, umjunipha, umthidari nomsayipuresi ngasikhathi sinye, ukuze kuyenze ibe nhle indawo yendlu yami engcwele; futhi ngiyoyikhazimulisa indawo yezinyawo zami. 14 Amadodana alabo abakuhluphayo ayoza kuwe, ekhothama; nabo bonke abakuphatha ngendelelo bayoguqa phansi ematheni ezinyawo zakho imbala, kuyodingeka bakubize ngokuthi ungumuzi kaJehova, iZiyoni loNgcwele ka-Israyeli. 15 Esikhundleni sokuba ube ngoshiywe ngokuphelele ozondwayo, kungekho muntu odabula kuwe, ngiyokumisa njengento yokuziqhenya ngayo kuze kube nini nanini, ukwethaba ezizukulwaneni ngezizukulwane. 16 Ngokuqinisekile uyoncela ubisi lwezizwe, uyoncela ibele lamakhosi; uyokwazi ngokuqinisekile ukuthi, mina, Jehova, nginguMsindisi wakho, futhi Onamandla kaJakobe nguye uMhlengi wakho. 17 Esikhundleni sethusi ngiyoletha igolide, esikhundleni sensimbi ngiyoletha isiliva, esikhundleni sokhuni, ithusi, futhi esikhundleni samatshe, insimbi; ngiyomisa ukuthula kube ababonisi bakho nokulunga kube ngababi bemisebenzi yakho. 18 Ngeke kuphinde kuzwakale ubudlova ezweni lakho, ukuphanga noma ukubhidliza phakathi kwemingcele yakho. Ngokuqinisekile uyobiza izindonga zakho ngokuthi iNsindiso namasango akho ngokuthi iNdumiso. 19 Ilanga ngeke lisaba ukukhanya kuwe emini, nenyanga ngeke isakunika ukukhanya ukuze kube khona ukukhanya okukhulu. UJehova uyoba ngukukhanya okumi kuze kube nini nanini kuwe, uNkulunkulu wakho abe ngubuhle bakho. 20 Ilanga lakho ngeke lisashona, nenyanga yakho ngeke isafa; ngoba uJehova uyoba ngukukhanya okumi kuze kube nini nanini kuwe, futhi izinsuku zokulila kwakho ziyobe zifinyelele ekupheleni. 21 Abantu bakho bona, bonke bayoba abalungile; bayoligcina izwe lingelabo kuze kube nini nanini, ihlumela elitshalwe yimi, umsebenzi wezandla zami, ukuba ngenziwe muhle. 22 Omncane uyoba yinkulungwane, umuntukazana abe yisizwe esinamandla. Mina, Jehova, ngiyokusheshisa ngesikhathi sako. 